આપણા વડીલો બાળકોને સુવાડવા માટે બીક બતાવતા હતા – જલદી સૂઈ જા, નહિ તો બાવો આવશે…! હવે આવા બાવાના નામે દસ રાજ્યોમાં ઓછામાં ઓછા 31 નિર્દોષ લોકોના જાન ટોળાંશાહીની હિંસાએ લીધા છે! અગાઉ આપણે અફવા કહેતા – તે હવે વોટ્સએપના સહારે ફેલાવવામાં આવે છે. કોઈ અજાણી વ્યક્તિ – મુસાફર અથવા સાધુ – ભિક્ષુક દેખાય તેને નિશાન બનાવીને સંદેશા વહેતા થાય છે કે બાળકોને ઉઠાવી લેવા આવ્યો છે – સાવધાન. પકડો એને! અને ટોળાંશાહી શરૂ થાય છે. ઝારખંડમાં સાત, તામિલનાડુમાં ત્રણ અને તેલંગણ, ત્રિપુરા, કર્ણાટક, આસામ, બંગાળ, આંધ્ર પ્રદેશ, મધ્ય પ્રદેશ અને ગુજરાતમાં પણ આવી હિંસાએ નિર્દોષોના ભોગ લીધા છે.